arnastofnun/IGC-2024 huggingface dataset:
Rage Against the Machine

Rage Against the Machine (oft skammstafað sem RATM) er bandarísk rokkhljómsveit sem stofnuð var 1991 en hætti að spila 2000. Hljómsveitin var þekkt fyrir lög með pólitískum textum. Hún tók þá saman aftur árið 2007 og starfaði til 2011. Enn á ný kom hljómsveitin saman árið 2019.

Eitt af hennar frægari lögum er "Killing in the name".
Jóhannes Nordal

Jóhannes Nordal (f. 1924) er íslenskur félags- og hagfræðingur og fyrrverandi bankastjóri Seðlabanka Íslands.

Foreldrar Jóhannesar voru hjónin Sigurður Nordal og Ólöf Nordal. Jóhannes lauk doktorsnámi við London School of Economics árið 1953, þá lauk hann við ritgerð sína "Changes in Icelandic social structure since the end of the 18th century with particular reference to trends in social mobility". Hann var seðlabankastjóri frá stofnun Seðlabanka Íslands árið 1961 til ársins 1993 þar af formaður bankastjórnar frá 1965. Þegar hann var heiðraður af Seðlabankanum í tilefni af hálfrar aldar afmæli Fjármálatíðinda var haft á orði að hann hefði verið „ímynd Seðlabankans og mikill áhrifavaldur um íslensk efnahagsmál.” Jóhannes var kjörinn stjórnarformaður Landsvirkjunar við stofnun hennar 1. júlí 1965 og gegndi hann því starfi til 1995. Honum var veitt heiðursdoktorsnafnbót við félagsvísindadeild árið 1988 og við Viðskipta- og hagfræðideild Háskóla Íslands árið 1989. Hann var ritstjóri Fjármálatíðinda um árabil.

Jóhannes ritaði innganginn að lærdómsritinu "Iðnríki okkar daga" eftir kanadíska hagfræðinginn John Kenneth Galbraith sem var þýðing á Reith fyrirlestri Galbraiths árið 1966, Hann ritaði einnig inngang að bók Hannesar Finnssonar: "Mannfækkun af hallærum", Rvík 1970. Árið 1994 kom út bókin Málsefni, sem var safn ritgerða, í tilefni af sjötugsafmæli Jóhannesar.

Eftir langvarandi stjórnarkreppu árið 1979 kom til tals að Jóhannes yrði skipaður forsætisráðherra Íslands í utanþingsstjórn Kristjáns Eldjárn forseta. Jóhannes féllst á að leiða stjórnina og Kristján undirbjó tilkynningu um stofnun hennar en að endingu varð þó ekkert úr stofnun utanþingsstjórnarinnar því Sjálfstæðismenn féllust á síðustu stundu á að styðja minnihlutastjórn Alþýðuflokksins undir forsæti Benedikts Gröndals.

Maki Jóhannesar er Dóra Guðjónsdóttir Nordal og börn þeirra: Bera Nordal, Sigurður Nordal, Guðrún Nordal, Salvör Nordal, Ólöf Nordal, og Marta Nordal.
Sigurður Líndal

Sigurður Líndal getur átt við:
Evrópudómstóllinn

Evrópudómstóllinn (ECJ) er dómstóll Evrópusambandsins, hann hefur aðsetur í Lúxemborg ólíkt flestum stofnunum ESB sem hafa aðsetur í Brussel. Evrópudómstóllinn dæmir í málum sem varða túlkun á Evrópurétti en hann hefur einkarétt á slíkri túlkun og dómstólar í aðildarríkjunum eru bundnir af túlkun hans. Fordæmi Evrópudómstólsins er því mjög mikilvæg réttarheimild í ESB-rétti.

Lögsaga.

Evrópudómstóllinn er "ekki" áfrýjunardómstóll sem hægt er að skjóta málum til frá dómstólum aðildarríkja heldur er lögsaga ECJ annars vegar og dómsstóla í aðildarríkjum hinsvegar skýrt afmörkuð þannig að hún skarist ekki. Aðild að málum fyrir ECJ geta átt: stofnanir ESB, aðildarríki ESB og einkaaðilar innan ESB. Lögsaga dómstólanna í málum er varða ESB-rétt skiptist þannig:

Í tveimur síðastnefndu tilfellunum geta landsdómstólarnir óskað eftir bindandi forúrskurði (sjá neðar) frá ECJ um þann þátt málsins sem snertir túlkun á lögum ESB. Landsdómstólum ber skylda til að fara eftir túlkun ECJ á ESB-rétti, þeir mega ekki sniðganga ESB-réttinn né lýsa einstök ákvæði hans ógild og þeim ber að túlka innlendan rétt í samræmi við ESB-rétt.

Evrópudómstóllinn fjallar eingöngu um löggjöf ESB, hann hefur ekki lögsögu til að taka afstöðu landsréttar í einstökum ríkjum. Túlkun dómstólsins á ESB-rétti getur þó lent í mótstöðu við lagaákvæði í aðildarríkjum og í þeim tilvikum víkja landslögin fyrir ESB-rétti án þess að dómstóllinn orði það sérstaklega.

Helstu tegundir mála sem ECJ dæmir.

Forúrskurðir.

Dómstólar í aðildarríkjum geta kallað eftir forúrskurði frá ECJ ef vafi leikur á einhverju atriði tengdu lögum ESB í málum sem þeir hafa til meðferðar. Það er dómarinn í málinu en ekki málsaðilar sem ákveður hvort að kalla eigi eftir forúrskurði og hvernig spurningin eigi þá að vera. Í vissum tilvikum er það "skylda" landsdómstólsins að leita eftir forúrskurði, sérstaklega ef um er að ræða æðsta dómstig í aðildarríkinu.

Evrópudómstóllinn tekur í forúrskurði sínum eingöngu afstöðu til þess hvernig eigi að túlka það ákvæði ESB-réttarins sem málið snýst um, hann tekur ekki afstöðu til sjálfs málsins heldur lætur dómstólnum sem leitaði eftir forúrskurðinum það eftir að dæma í málinu. Landsdómstóllinn er hinsvegar bundinn af forúrskurði ECJ um það hvernig skuli túlka hið umdeilda ESB-lagaákvæði og það sama á við um alla aðra dómstóla í aðildarríkjunum þegar þeir lenda í því síðar að nota þetta sama ákvæði.

Ógildingarmál.

Aðildarríki, stofnanir ESB og einkaaðilar í ESB ríkjum geta farið fram á það að einstakar ákvarðanir og lagareglur sem stofnanir ESB hafa sent frá sér séu dæmdar ógildar, einkaaðilar geta þó einungis sótt slíkt mál ef þeir eiga beina hagsmuni í því. Ástæður sem geta réttlætt ógildingu eru: að stofnunin sem um ræðir hafi farið út fyrir valdsvið sitt, að umrædd löggjöf hafi ekki verið sett með formlega réttum hætti, ef efni löggjafar brýtur í bága við stofnsáttmála og þegar löggjöfin felur í sér misbeitingu á valdi.
Alkanar

Alkanar eru lífræn efnasambönd sem innihalda eingöngu kolefni og vetni (þ.e. kolvetni) þar sem öll atómin eru eintengd sín á milli og það er engin hringtenging.

Almenna efnaformúla alkana er CnH2n+2. Alkanar geta verið bæði línulegir og greinóttir. Einfaldasti alkaninn er metan (CH4) en einnig eru til mjög flóknir alkanar eins og 6-etýl-2-metýl-5-(1-metýletýl) oktan sem er ein af byggingarhverfum tetradekans.

Ekki eru allir sammála um skilgreiningu á alkönum. Skilgreiningin hér að ofan er fengin frá International Union of Pure and Applied Chemistry (IUPAC), samtökum sem halda utan um staðla í efnafræði, svo sem nafnakerfi og skilgreiningar. Sumir skilgreina alkana sem öll mettuð kolvetni, og leyfa þar einhringja (hringalkönum) og fjölhringja kolvetnum að fylgja með þó að þau hafi aðrar grunnformúlur (t.d. hafa hringalkanar formúluna CnH2n).

Öll kolefnisatóm alkana hafa sp3- svigrúmablöndun og 4 sigmatengi, annað hvort C-C tengi eða C-H tengi og hvert vetnisatóm er tengt við kolefnisatóm. Lengsta kolefniskeðjan innan sameindarinnar kallast bakbein.

Ef hliðarhópar sameindar hafa alkanbyggingu kallast þeir alkýlhópar, minnsti alkýlhópurinn er metýlhópurin (-CH3) en þegar alkýlhópar eru stærri er oft skrifað -R í stað þess að skrifa upp alla formúluna.

Efnaeiginleikar.

Alkanar hvarfast mjög illa við flest önnur efni. Sýrufastar alkana eru á bilinu 50-70, eftir því hvaða aðferð er notuð til að mæla það, og eru þar af leiðandi mjög veikar sýrur og nánast ónæm gegn bösum.

Flest efnahvörf alkana eru stakeindahvörf og á það til dæmis við um fjölliðunarhvörf, bruna og efnahvörf við halógena.

Efnahvörf við súrefni.

Allir alkanar hvarfast við súrefni í bruna, þó það verði erfiðara að kveikja í þeim því stærri sem þeir verða. Almenna efnajafnan fyrir fullkomin bruna er:

Í súrefnissnauðum bruna geta kolmónoxíð og jafnvel sót myndast, eins og sýnt er hér að neðan:

Sem dæmi má nefna bruna metans:
IBM

International Business Machines Corporation (eða almennt kallað IBM; eða „Big Blue“ í heimalandinu, ) er bandarískt alþjóðlegt tæknifyrirtæki og ráðgjafarfyrirtæki (keypti t.d. PwC Consulting), sem starfar í yfir 170 löndum. Fyrirtækið var stofnað árið 1911 sem Computing-Tabulating-Recording Company (CTR) en var endurnefnt "International Business Machines" árið 1924. IBM er þekktast fyrir að selja tölvur (sumar byggðar á eigin örgjörvum eða hönnun að öðru leyti) og netþjóna, en framleiðslan (sem byggir öll á x86) var seld við Lenovo.

Einna frægst er IBM í seinni tíð fyrir IBM PC og skyldar vélar, sem samhæfðar tölvur keyra nú Windows og upphaflega DOS stýrikerfi; sem IBM borgaði Microsoft fyrir. En IBM selur ekki þannig tölvuer eða stýrikerfi lengur. IBM er hins vegar með ráðgjöf fyrir alls konar hugbúnað, sem oft keyrir á þannig vélum (og kannski Windows); í langan tíma hefur IBM stutt við Linux, og selt vélar og hugbúnað sem geta keyrt, og IBM keypti Red Hat 2019.

IBM hannar enn eigin POWER (eldri gerðir heita PowerPC) örgjörva af RISC-gerð (en hefur fyrir löngu selt örgjörvaframleiðsluverksmiðjur sínar) og einnig örgörva af CISC-gerð (þá einu sem enn eru í notkun utan x86, eða geta keppt í hraða, upp í 5 GHz) fyrir (svokallaðar, tækniorð, þýðir ekki stærstu mögulegar) stórtölvur (e. mainframe) sínar. Fyrirtækið er líka frægt fyrir þær og fjölmörg stýrikerfi sem það hefur búið til fyrir svoleiðis tölvur, þá helst OS/360 (síðar uppfært og skipt um nafn; það stýrikerfi var það fyrsta fyrir 8-bita bæti). Líka fyrir OS/2 (fyrir borðtölvur; keppti við Windows frá Microsoft) og t.d. OS/400 fyrir þeirra eigin AS/400 tölvur. Þær tölvur (eða samhæfðar) selur fyrirtækið enn.

IBM fann t.d. upp og seldi hraðbankann (e. ATM), disklinga (e. floppy disk), venslagagnagrunna/gagnasöfn (e. relational database), SQL málið, strikamerki, og tölvuminni (DRAM).

IBM seldi gataspjöld og vélar fyrir; og einnig fyrir segulbönd (e. "tape"), t.d. af LTO-gerð.

Fjöldi starfsmanna var 352.600 (2019) en hið minnsta 70% þeirra eru utan Bandaríkjanna, og það land með flesta starfsmenn er Indland.
The Guardian

The Guardian (nefnt The Manchester Guardian þar til 1959) er breskt dagblað í eigu Guardian Media Group. Það var stofnað árið 1821 og er ólíkt öðrum breskum dagblöðum í því að vera í eigu stofnunar, Scott Trust. Það kemur út alla daga vikunnar nema sunnudaga í pappírstærðum Berliner. Aðalskrifstofurnar dagblaðsins eru í London og Manchester. "The Guardian" er miðvinstri dagblað.

"The Guardian Weekly" er blað sem er dreift um allan heim og inniheldur efni frá "The Guardian" og "The Observer", systurblaði sínu, "The Washington Post" og "Le Monde".

Árið 2009 var daglega dreifing "The Guardian" á Bretlandi um það bil 358.844 eintaka, eftir "The Daily Telegraph" og "The Times", en á undan "The Independent". Vefsíða "The Guardian", guardian.co.uk, er ein mesta heimsótt vefsíða á ensku.
AppleWorks

AppleWorks er skrifstofuhugbúnaður frá Apple sem er ekki lengur studdur en var gerður fyrir Mac OS og Microsoft Windows stýrikerfið.
Shake (forrit)

Shake er myndsmíðforrit frá Apple fyrir Mac OS X stýrikerfið.
Intel Core

Intel Core er tegund 32-bita, x86 örgjörva, sem eru framleiddir af Intel og komu fyrst á markað 5. janúar 2006 undir heitinu Yonah. Hönnun Intel Core byggist á Pentium-örgjörvanum. Helstu örgjörvarnir nefnast Intel Core Solo og Intel Core Duo.
Íslendingar

Íslendingar eru þeir sem hafa íslenskt ríkisfang. Þeir eru þjóð sem býr aðallega á Íslandi. Langflestir Íslendingar hafa íslensku að móðurmáli.

Þegar íslenska lýðveldið var stofnað 17. júní 1944 urðu Íslendingar sjálfstæðir frá Danska konungsdæminu. Um 60 prósent landnámsmanna Íslands voru komnir af ættflokkum frá norrænum uppruna (aðallega Vestur-Noregi) og aðrir frá keltneskum ættflokkum á Bretlandseyjum.
Paraná (fylki)

Paraná er fylki í Suður-Brasilíu. Fylkishöfuðborgin er Curitiba.
William McKinley

William McKinley var 25. forseti Bandaríkjanna. Hann fæddist 29. janúar 1843 í Niles í Ohio. Hann var myrtur 14. september 1901 í Buffalo, New York, af anarkistanum Leon Czolgosz.
Elísabetartímabilið

Elísabetartímabilið er tímabil í sögu Englands sem miðast við ríkisár Elísabetar 1. 1558 til 1603. Oft er litið á Elísabetartímabilið sem eins konar gullöld þegar enska endurreisnin náði hátindi sínum í bókmenntum og leiklist. Á þessum tíma varð England sjóveldi sem gat staðið gegn stórveldunum Spáni og Portúgal á úthöfunum. Landkönnun og landnám Englendinga á þessum tíma lagði þannig grunninn að breska heimsveldinu. Elísabetartímabilið var lokaskeið valdatíma Túdorættarinnar.
Cauchyruna

Cauchyruna er runa, nefnd eftir Augustin Louis Cauchy, þar sem fjarlægð tveggja samliggjandi staka minnkar eftir því farið er lengra frá fyrsta stakinu.

Þetta má setja fram sem formula_1, í firðrúmi sem hefur þann eiginleika að fyrir sérhverja jákvæða rauntölu "ε" &gt; 0 er til náttúrleg tala "N", þ.a. fyrir alla vísa "m" og "n" sem eru stærri en "N" gildi:

þar sem formula_3 táknar fjarlægðina milli formula_4 og formula_5.

Í fullkomnu firðrúmi hefur sérhver Cauchyruna markgildi í firðrúminu. Cauchyrunur gegna mikilvægu hlutverki í grannfræði og fallafræði.
Dirty Pretty Things

Dirty Pretty Things getur átt við:
Glýseról

Glýseról eða Glýserín (1,2,3-própantríól eða 1,2,3-tríhýdroxýlprópan) er litar- og lyktarlaust alkóhól sem er afar vatnsgleypið, seigfljótandi og er sætt á bragðið. Það hefur þrjá vatnssækna hýdroxýl hópa sem valda vatnsgleypni þess. Glýserín er notað í glýserín sápur, snyrtivörur, mat og efnafræði.
Cauchy-Schwarz ójafnan

Cauchy-Schwarz ójafnan (stundum aðeins nefnd ójafna Schwarz) er ójafna í stærðfræði, kennd við Augustin Louis Cauchy og Hermann Schwarz. Gildir um tvo vigra og segir að margfeldi summu ferninga liða hvors vigurs sé stærra eða jafnt ferningi af summu margfelda liða vigranna.

Dæmi um framsetningu:

Ef formula_1 og formula_2 eru liðir (geta einnig verið tvinntölur) tveggja vigra "x" og "y" þá gildir:

Má einnig setja fram með innfeldum:

eða með stöðlum, sem fæst þegar dregin er ferningsrót af ójöfnunni hér að ofan:

Heildisframsetning ójöfnunnar er:
Paraíba

Paraíba er fylki í norðaustur-Brasíliu. Fylkishöfuðborgin er João Pessoa.
Niðarós

Niðarós er borg í Noregi sem núna nefnist Þrándheimur (norska: "Trondheim").

Áin Nið (nú Nidelva eða Nia) rennur til sjávar í Þrándheimsfirði og var gott skipalægi í ósnum. Á víkingaöld byggðist þar upp kaupstaður, sem hlaut nafnið Niðarós. Skammt norðan við Niðarós var höfðingjasetrið Hlaðir, sem Hlaðajarlar eru kenndir við, þar hafði verið helgistaður heiðinna manna. Niðarós varð brátt höfuðstaður Þrændalaga og nálægra héraða, bæði í veraldlegum og kirkjulegum efnum.

Eftir að Ólafur Haraldsson Noregskonungur féll á Stiklastöðum árið 1030, urðu ýmis jarteikn, sem leiddu til þess að hann varð höfuðdýrlingur Norðmanna, og víðar um Norðurlönd. Biskupsstóll var settur í Niðarósi og dómkirkja reist á legstað Ólafs (Niðarósdómkirkja).

Árið 1153 fengu Norðmenn erkibiskup og var aðsetur hans í Niðarósi. Umdæmi hans náði yfir Noreg, og þau lönd sem þaðan höfðu byggst, allt frá Orkneyjum, Suðureyjum, Hjaltlandi og Færeyjum, til Íslands og Grænlands. Varð það til þess að efla mjög Niðarós sem kirkjulega miðstöð. Þar var einnig konungsgarður, þar sem konungar Noregs bjuggu þegar þeir voru í Þrándheimi.

Haustið 1239 sigldi Snorri Sturluson frá Niðarósi í banni Hákonar Hákonarsonar konungs. Þá mælti hann hin örlagaþrungnu orð: „Út vil ek!“
Þjóðvegur 25

Þjóðvegur 25 eða Þykkvabæjarvegur er vegur á Suðurlandi og liggur af hringveginum (Þjóðvegi 1) hjá bænum Ægissíðu vestan við Ytri-Rangá hjá Hellu og niður í Þykkvabæ. Liggur vegurinn á köflum á varnargarði sem gerður var um 1923 til að verja Þykkvabæ og nærsveitir fyrir flóðum úr Ytri-Rangá og Hólsá, og til að þurrka upp Safamýri.

Vegurinn er 18,5 km langur.
Þjóðvegur 40

Þjóðvegur 40 eða Hafnarfjarðarvegur er 9,4 kílómetra langur vegur á höfuðborgarsvæðinu. Hann liggur frá Sæbraut, í gegnum Kópavog og Garðabæ til Reykjanesbrautar við Kaplakrika.

Vegurinn er ein af helstu aðalbrautunum á Höfuðborgarsvæðinu. Innan Reykjavíkur heitir vegurinn Kringlumýrarbraut, og við Miklubraut (49) eru einhver fjölförnustu gatnamót landsins. Helstu gatnamótum er stýrt með umferðarljósum frá Sæbraut og að Listabraut. Þaðan og alla leið að Vífilsstaðavegi í Garðabæ eru að- og fráreinar við öll gatnamót, þ.m.t. í Kópavogi. Frá Vífilsstaðavegi er gatnamótum stýrt með ljósum á ný.

Vegurinn er 4 akreinar á flestum stöðum. Kringlumýrarbraut er þó 6 akreinar frá Miklubraut og inn í Kópavog. Þegar komið er að gatnamótunum í Engidal hjá Hafnarfirði, beygir vegurinn út af aðalbrautinni. Aðalvegurinn heitir eftir það Reykjavíkurvegur, en þjóðvegur 40 liggur um Fjarðarhraun sem er aðeins 2 akreinar. Við Kaplakrika kemur Reykjanesbraut (41) inn á veginn og endar þjóðvegur 40 þar.

Leiðarlýsing.

Vegurinn liggur um Reykjavík (heitir þar Kringlumýrarbraut), Kópavog, Garðabæ og Hafnarfjörð (heitir þar Fjarðarhraun).

Reykjavík

Kjósarsýsla
Nesbraut

Nesbraut eða þjóðvegur 49 er vegur sem liggur um Ísland. Vegurinn liggur út frá þjóðvegi 1 við gatnamót Vesturlandsvegar og Suðurlandsvegar og liggur til vesturs í gegnum Reykjavíkurborg og Seltjarnarnes. Leiðin er þekktari undir þeim nöfnum sem hún ber í gatnakerfi Reykjavíkur og Seltjarnarness en þau eru (frá austri til vesturs): Vesturlandsvegur, Miklabraut, Hringbraut, Eiðsgrandi og Suðurströnd.
Vikur

Vikur er frauðkennt berg, lítt kristallað. Vikur er súrt eða ísúrt glerfrauð sem finnst í misþykku gosseti úr allstórum kornum og getur flotið á vatni.

Það er til ljós vikur (líparít) eða dökkur (andesít, basalt). Vikurinn fellur harðstorknaður til jarðar. Hann er mjög efnisléttur, enda flýtur hann ef hann er lagður á vatn. "Vikrar" nefnist landsvæði sem þakið er þykku vikurlagi.

Notkun á vikri.

Vikur er aðallega notaður í byggingariðnaði svo sem í hleðslusteina, léttsteypueiningar og í múrkerfi. Vikur er notaður sem íblöndunarefni í hita og hljóðeinangranir og til eldvarna. Vikur hefur verið fluttur út til að nota í skorsteinseiningar. Vikur hefur einnig verið notaður í kattarsand og sem íblöndunarefni í gróðurmold til að auka rakaheldni hennar.

Vikur á Íslandi.

Fjórar eldstöðvar á Íslandi hafa gosið ljósum vikri á Nútíma. Hekluvikur er súr líparítvikur. Margar eldstöðvar hafa hins vegar gosið basísku eða ísúru gjalli eða ösku þ.e. basaltvikri. Frægust þeirra er Katla.
Engidalsskóli

Engidalsskóli er grunnskóli í Hafnarfirði.

Nemendur á aldrinum 6-10 ára (1.-4. bekkur) stunda nám við skólann. Að því námi loknu halda halda flestir áfram námi í Víðistaðarskóla. Starfsmenn skólans eru 55. Skólastjóri er Margrét Halldórsdóttir. Frá árinu 1994 hefur verið þar deild fyrir fötluð börn.

Skólinn sameinaðist Víðistaðaskóla árið 2010 og árgöngum fækkað úr 1.-7. bekk niður í 1.-4. bekk.
Kafteinn Ísland

Kafteinn Ísland er fyrsta íslenska ofurhetjan sem birtist í íslenskri teiknimyndasögu og teiknuður af Kjarnó (Kjartan Arnórsson). Hann byrjaði sem aukapersóna í teiknimyndasögunni "Svínharði Smásál" í Þjóðviljanum, en tók síðar að lifa sjálftæðu lífi.

Þrjár bækur hafa verið gefnar út um Kafteinn Ísland, "Kafteinn Ísland" og "Árás Illhuga" voru gefnar út árið 1990 og "Forsetaslagurinn æsilegi" gefin út árið 1996. Allar voru gefnar út af Fjölva.

Í fyrstu bóknni er sagt frá uppruna Kafteins Íslands.

Í bókinni "Forsetaslagurinn æsilegi" er erkióvinur Kafteins Íslands, Illugi ógeð, búinn að dulbúa sig sem elskulegan ættjarðarvin og býður sig fram til forseta Íslands. Þjóðin lætur glepjast, en Kafteinn Ísland sér í gegnum svindlið og tekur til sinna ráða. Bókin er 32 blaðsíður.
Al-Kaída

Al-Kaída (arabíska: "al-Qaeda", القاعدة, á íslensku: „"bækistöðin"“ eða „grunnurinn“) eru íslömsk hryðjuverkasamtök súnní-múslima, sem voru stofnuð af sádi-arabanum Osama bin Laden (f.1957 - d.2011) í Afganistan árið 1988. Yfirlýst markmið samtakanna er að koma á fót „ríki múslima“ eða „íslömsku ríki“ um allan heim.

Samtökin báru ábyrgð á hryðjuverkunum 11. september 2001 í Bandaríkjunum og hryðjuverkunum 7. júlí 2005 á Bretlandi.

Al-Kaída rekur stórt net hryðjuverkahópa og útvegar fjármagn, mannafla, flutninga, þjálfun o.fl. fyrir hryðjuverkamenn múslima um allan heim. Árið 1998 gaf Osama bin Laden út stríðsyfirlýsingu gegn Bandaríkjunum og Vesturlöndum þar sem segir að það sé skylda allra múslima að drepa bandaríska þegna, hermenn og almenna borgara og bandamenn þeirra.

Fimm múslimar sem voru ákærðir fyrir að aðstoða við árásir Al-Kaída á New York þann 11. september 2001 svöruðu ákærum með því að segjast vinna samkvæmt boði Allah og vitnuðu í 9. kafla Kóranins þar sem segir að múslimar skuli drepa „heiðingjana“ og „vantrúaða“ hvar sem til þeirra náist.

Osama bin Laden var felldur í Pakistan árið 2011 af bandaríska hernum. Hann hafði þá verið búsettur í stóru einbýlishúsi nærri herstöð pakistanska hersins í mörg ár, ásamt konum sínum og börnum.

Eftir dauða Osama bin Laden varð nýr leiðtogi Al-Kaída Ayman al-Zawahiri. Al-Zawahiri var augnlæknir og einn af stofnendum egypska hryðjuverkahópsins "Islamic Jihad" og var andlegur leiðtogi Al-Kaída í valdatíð Osama bin Laden. Sumir telja að Al-Zawahiri hafi verið helsti skipuleggjandi hryðjuverkanna á Bandaríkin 11. september árið 2001. Al-Zawahiri hefur verið ákærður í Bandaríkjunum fyrir sinn þátt í sprengjuárás á bandarískt sendiráð í Afríku árið 1998 og var dæmdur til dauða í Egyptalandi fyrir þátttöku sína í "Islamic Jihad" þar í landi. Al-Zawahiri var drepinn af bandaríska hernum í Afganistan árið 2022.
Litla hryllingsbúðin

Litla hryllingsbúðin getur átt við eftirfarandi:
María Teresa af Austurríki

María Teresa, heilög rómversk keisaraynja, drottning af Bæheimi, erkihertogaynja af Austurríki (þýska: Maria Theresia, ungverska: Mária Terézia, rúmenska: Maria Tereza, slóvakíska: Mária Terézia, tékkneska: Marie Teresie; 13. maí 1717 – 29. nóvember 1780) var erkihertogaynja Austurríkis, drottning Bæheims og Ungverjalands og í raun heilög rómversk keisaraynja. Hún var elsta barn Karls 6. keisara og konu hans, en þau átti enga syni. Hann reyndi að koma því fyrir svo að hún myndi erfa veldi hans þegar hann lést (árið 1740), en það olli miklum deilum og af því hlaust austurríska erfðastríðið, en loksins árið 1745 gat hún komið því svo að maður hennar var krýndur keisari og réði hún í raun öllu um það fyrirkomulag og hún titlaði sjálfa sig heilaga rómverska keisaraynju. María Teresa var einn þekktasti og valdamesti meðlimur Habsborgaraættarinnar, og af mörgum einnig talinn einn besti þjóðhöfðinginn úr þeirra röðum. Hún beitti sér meðal annars fyrir umbótum á sviði fjármála og menntunar, ýtti undir verslun og þróun í landbúnaði og endurskipulagði austurríska herinn, en þessar aðgerðir allar eru sagðar hafa styrkt ríki hennar mjög. María Teresa átti 16 börn en á meðal þeirra voru Marie Antoinette og keisararnir Jósef 2. og Leópold 2..
Nýfundnaland

Nýfundnaland (enska: "Newfoundland", franska: "Terre-Neuve") er eyja út fyrir ströndu Norður-Ameríku. Landkönnuðurinn John Cabot (Giovanni Caboto) gaf eyjunni nafn árið 1497.

Nýfundnaland er, ásamt Labrador í fylkinu Nýfundnaland og Labrador, en það hét raunar bara Nýfundnaland fram til ársins 2001. Íbúar eyjunnar eru rúmlega 505.000 og er það fjölmennari hluti fylkisins. Sumir telja að Nýfundnaland sé Vínland, sem fornar norrænar heimildir tala um, en það er mjög umdeilt.

Höfuðstaðurinn og stærsta borgin er St. John's

Tengt efni.

Nýfundnaland og Labrador
Claudio Villa (söngvari)

Claudio Villa (listamannsnafn Claudio Pica; 1. janúar 1926 – 7. febrúar 1987) var ítalskur söngvari frá Róm. Hann á, ásamt Domenico Modugno, metið í fjölda vinningslaga á Sanremo-tónlistarhátíðinni. Hann flutti ítalska lagið í Söngvakeppni evrópskra sjónvarpsstöðva árin 1962, þar sem hann lenti í níunda sæti, og 1967 þar sem hann hafnaði í því

ellefta.
Eddukórinn - Jól yfir borg og bæ

Eddukórinn - Jól yfir borg og bæ er 33 snúninga LP hljómplata gefin út af SG - hljómplötum árið 1971. Hljóðritun fór fram í stereo í Háteigskirkju í Reykjavík undir stjórn Péturs Steingrímssonar. Útsetningar, undirleik og stjórn hljómsveitar sá Jón Sigurðsson um. Ljósmyndir á plötuumslagi tók Gunnar Hannesson af Árbæjarkirkju. Eddukórinn skipa: Hjónin Sigríður Sigurðardóttir (sópran) og Friðrik Guðni Þórleifsson (bassi), hjónin Sigrún Jóhannesdóttir (sópran) og Gunnar Guttormsson (tenór), hjónin Sigrún Andrésdóttir (alt) og Sigurður Þórðarson (bassi) og svo Guðrún Ásbjörnsdóttir (alt), Ásta Valdimarsdóttir (alt) og Örn Gústafsson (tenór). (Þó að þau séu níu, þá syngja þau aldrei fleiri en átta á plötunni, þar sem Ásta Valdimarsdóttir og Sigrún Andrésdóttir skipta nokkrum lögum á milli sín).